Charm-poyabzal sohasini rivojlantirish va qoʻllab-quvvatlash jamgʻarmasi daromadlarini shakllantirish va mablagʻlaridan foydalanish tartibi toʻgʻrisidagi nizomni tasdiqlash haqida
(resolution, 2022-04-05)

Oʻzbekiston Respublikasi Prezidentining “Charm-poyabzal va moʻynachilik sohalarini rivojlantirish va eksport salohiyatini oshirishni yanada ragʻbatlantirish chora-tadbirlari toʻgʻrisida” 2018-yil 3-maydagi PQ-3693-son qarori ijrosini taʼminlash maqsadida Vazirlar Mahkamasi qaror qiladi: 1. Charm-poyabzal sohasini rivojlantirish va qoʻllab-quvvatlash jamgʻarmasi daromadlarini shakllantirish va mablagʻlaridan foydalanish tartibi toʻgʻrisida nizom ilovaga muvofiq tasdiqlansin. 2. Vazirliklar va idoralar bir oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsinlar. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — Oʻzbekiston Respublikasi Investitsiyalar boʻyicha davlat qoʻmitasi raisi S.R. Xolmuradov zimmasiga yuklansin. 1. Mazkur Nizom “Oʻzcharmsanoat” uyushmasining Charm-poyabzal sohasini rivojlantirish va qoʻllab-quvvatlash jamgʻarmasi (keyingi oʻrinlarda Jamgʻarma deb ataladi) mablagʻlarini shakllantirish va ulardan foydalanish tartibini belgilaydi. 2. Jamgʻarma charm-poyabzal va moʻynachilik sohalarini boshqarish tizimining samaradorligini oshirish, xomashyoni qayta ishlashni chuqurlashtirish, ilgʻor texnologiyalarni joriy etish, ishlab chiqarilayotgan mahsulot turlarini diversifikatsiyalash va eksport qilinadigan tovarlarni kengaytirish asosida ularning jadal rivojlanishi uchun shart-sharoit yaratish, sohada xalqaro sifat menejmenti va standartlarini joriy qilish, kadrlar tayyorlash, qayta tayyorlash va malakasini oshirishning samarali tizimini joriy qilish maqsadida tashkil etiladi. 3. Jamgʻarma yuridik shaxs hisoblanmaydi va uning mablagʻlari “Oʻzcharmsanoat” uyushmasining (keyingi oʻrinlarda Uyushma deb ataladi) tegishli tijorat bankida milliy va xorijiy valyutada ochiladigan maxsus bank hisob raqamlarida jamlanadi hamda ushbu Nizomda belgilangan maqsadlarga sarflanadi. 4. Charm-poyabzal sohasini rivojlantirish va qoʻllab-quvvatlash jamgʻarmasi daromadlarini shakllantirish va mablagʻlaridan foydalanish ushbu Nizomning ilovasida keltirilgan sxemaga muvofiq amalga oshiriladi. 5. Jamgʻarma mablagʻlari quyidagi manbalar hisobidan shakllantiriladi: Oʻzbekiston Respublikasining bojxona chegarasi orqali yarim tayyor charmni (TIF TN boʻyicha 4104, 4105, 41062 kodlari) olib chiqishga ruxsatnoma berish uchun undiriladigan yigʻimdan tushadigan barcha mablagʻlar; Uyushma aʼzolari — tashkilotlarning, shuningdek boshqa yuridik va jismoniy shaxslarning ixtiyoriy ajratmalari; xalqaro moliya institutlari va xorijiy tashkilotlarning grantlari va kreditlari; Jamgʻarmaning vaqtincha boʻsh turgan mablagʻlarini tijorat banklari depozitlariga joylashtirishdan olinadigan daromadlari; qonunchilik bilan taqiqlanmagan boshqa manbalar. 6. Jamgʻarmaning mablagʻlari: yarim tayyor charmdan — tayyor mahsulot ishlab chiqarishgacha boʻlgan toʻliq ishlab chiqarish sikliga ixtisoslashadigan tashkilotlarni keyinchalik qaytarish sharti bilan mablagʻ ajratish orqali moliyaviy qoʻllab-quvvatlash; tijorat banklarining charm-poyabzal, charm-attorlik, moʻyna, qorakoʻl mahsulotlari va jundan ishlangan mahsulotlarni ishlab chiqarish boʻyicha yangi ishlab chiqarish quvvatlarini tashkil etish, faoliyat yuritayotgan korxonalarni modernizatsiya va rekonstruksiya qilish uchun ajratiladigan kreditlari boʻyicha kafilliklar berish; korxonalarda ISO:9001 sifat menejmenti tizimini va boshqa xalqaro standartlarni joriy etish boʻyicha tadbirlarni moliyalashtirish; kadrlar tayyorlash va qayta tayyorlash, mutaxassislar malakasini oshirish, jumladan, yosh mutaxassislarning xorijda oʻqishi va stajirovka oʻtashi bilan bogʻliq xarajatlarni moliyalashtirish; Uyushma aʼzolari — tashkilotlarning xalqaro koʻrgazmalar va yarmarkalarda ishtirok etishdagi xarajatlarini qoplash; Uyushmaning moddiy-texnik bazasini mustahkamlash, Uyushma ijro etuvchi apparati xodimlarini moddiy ragʻbatlantirish, Uyushmaning xorijiy vakolatxonalarini saqlash va xorijiy maslahatchilar xarajatlarini qoplash; qonunchilik bilan taqiqlanmagan boshqa maqsadlar uchun sarflanadi. 7. Jamgʻarmadan mazkur Nizomning 6-bandida belgilangan yoʻnalishlarda mablagʻlar ajratish va xarajatlarni amalga oshirish Jamgʻarmaning tasdiqlangan xarajatlar smetasida belgilangan maqsadli yoʻnalishlar boʻyicha nazarda tutilgan mablagʻlar doirasida amalga oshiriladi. 8. Jamgʻarmadan Uyushma aʼzolari hisoblangan tashkilotlarning (keyingi oʻrinlarda soha tashkilotlari deb ataladi) buyurtmalari boʻyicha mablagʻlar ajratish, shu jumladan xorijiy valyutadagi mablagʻlari hisobidan mablagʻlar ajratish Uyushma va soha tashkiloti oʻrtasida tuziladigan qarz shartnomasi yoki boshqa turdagi shartnomaga (keyingi oʻrinlarda shartnoma deb ataladi) muvofiq foizsiz shartlarda amalga oshiriladi. 9. Shartnomada mablagʻlardan foydalanish tartibi, mablagʻlarning maqsadli yoʻnalishlari, foydalanish shartlari, keyinchalik qaytarish sharti bilan ajratilgan mablagʻlarni qaytarish muddati va boshqa zarur shartlar belgilanadi. 10. Jamgʻarmadan keyinchalik qaytarish sharti bilan ajratilgan mablagʻlar shartnomada belgilangan muddatlarda soha tashkilotlari tomonidan Jamgʻarmaga qaytarilishi lozim. 11. Jamgʻarmadan soha tashkilotlariga ajratilgan mablagʻlar mazkur tashkilotlar tomonidan shartnomada koʻrsatilgan maqsad va yoʻnalishlarda foydalanilishi lozim. 12. Uyushma tomonidan joyiga chiqib oʻrganish va monitoring natijasida Jamgʻarmadan soha tashkilotlariga ajratilgan mablagʻlar maqsadsiz yoki samarasiz ishlatilganligi aniqlangan hollarda Uyushmaning birinchi talabiga muvofiq mablagʻlar ushbu tashkilotlar tomonidan Jamgʻarmaga toʻliq qaytarilishi lozim. 13. Soha tashkilotlari tomonidan ushbu Nizomning 6-bandi uchinchi xatboshisida koʻrsatilgan yoʻnalishlarda tijorat banklaridan jalb qilingan kreditlar boʻyicha Jamgʻarma tomonidan berilgan kafilliklar asosida toʻlangan mablagʻlar sud tartibida tegishli tashkilotdan Jamgʻarmaga undirib olinadi. 14. Istiqboldagi vazifalarni sifatli amalga oshirish va Jamgʻarma mablagʻlaridan foydalanishning maqsadliligi hamda manzilliligini taʼminlash maqsadida har bir moliya yili uchun Jamgʻarmaning daromadlar va xarajatlar smetasi (keyingi oʻrinlarda smeta deb ataladi) tuziladi va tasdiqlanadi. 15. Smeta loyihasi yil boshidagi Jamgʻarma mablagʻlarining qoldigʻi, kelgusi yil mobaynida Jamgʻarmaga kelib tushishi kutilayotgan mablagʻlar va istiqboldagi vazifalardan kelib chiqqan holda,Uyushma tomonidan tuziladi. Smetaning daromadlar va xarajatlar qismi balanslashtirilgan boʻladi. 16. Smetaning daromadlar qismi moliya yili boshiga Jamgʻarma mablagʻlari qoldigʻi hamda kelgusi yilda kelib tushishi kutilayotgan mablagʻlar prognozi koʻrsatkichlaridan tarkib topadi. 17. Smetaning xarajatlar qismi mazkur Nizomning 6-bandida nazarda tutilgan yoʻnalishlar boʻyicha tegishli hisob-kitoblar, shuningdek charm, charmni qayta ishlash, charm mahsulotlari ishlab chiqarish, yirik va mayda shoxli mollarni soʻyish va terisini tayyorlash, moʻyna xomashyosi va jun tayyorlovchi hamda Uyushma nizomiga zid boʻlmagan boshqa faoliyat turlari bilan shugʻullanuvchi soha tashkilotlarining asosli hisob-kitoblar bilan taqdim qilinadigan Jamgʻarma mablagʻlaridan foydalanish uchun buyurtmalari asosida shakllantiriladi. 18. Kelgusi yilga Jamgʻarmadan zarur mablagʻlarni olish uchun soha tashkilotlari tomonidan buyurtmalar Uyushmaga joriy yilning 1-oktabriga qadar rasmiy pochta yoki elektron pochta aloqasi orqali taqdim etiladi. 19. Jamgʻarmadan mablagʻlarni olish uchun buyurtmada quyidagilar koʻrsatilishi lozim tashkilotning toʻliq nomi va rekvizitlari; Jamgʻarma mablagʻlaridan foydalanishning aniq maqsadlari va kutiladigan natija, mavjud muammolar va ularni hal etish yoʻllari boʻyicha takliflarni oʻz ichiga olgan asoslantirish (tushuntirish) xati; soʻralayotgan mablagʻlar miqdori (hisob-kitobi) va mablagʻlarga boʻlgan ehtiyoj asoslab berilgan hujjatlar. 20. Smeta loyihasini tuzish Uyushma tomonidan amalga oshiriladi va joriy moliya yilining 1-dekabridan kechikmasdan Uyushma aʼzolarining umumiy yigʻilishiga koʻrib chiqish va kelishish uchun kiritiladi. 21. Smeta loyihasi Uyushma tomonidan kiritilganidan soʻng oʻn ish kuni muddatida Uyushma aʼzolarining umumiy yigʻilishi tomonidan koʻrib chiqiladi. 22. Smeta loyihasi boʻyicha Uyushma aʼzolarining umumiy yigʻilishi tomonidan taklif va eʼtirozlar bildirilgan taqdirda smeta loyihasi taklif va eʼtirozlar inobatga olingan holda Uyushma tomonidan qayta ishlab chiqiladi va tasdiqlash uchun Uyushma boshqaruvi raisiga kiritiladi. Smeta moliya yilining 25-dekabriga qadar Uyushma boshqaruvi raisi tomonidan tasdiqlanadi. 23. Moliya yili mobaynida Uyushma aʼzolarining umumiy yigʻilishi bilan kelishilgan holda smetaga tegishli oʻzgartirishlar kiritilishi mumkin. 24. Moliya yili davomida foydalanilmagan (oʻzlashtirilmagan) jamgʻarma mablagʻlari kelgusi moliya yiliga oʻtadi. 25. Uyushma quyidagi huquqlarga ega: Jamgʻarma mablagʻlari hisobidan mazkur Nizomning 6-bandida nazarda tutilgan xarajatlarni moliyalashtirish uchun milliy va xorijiy valyutada mablagʻlar ajratish; soha tashkilotlaridan Jamgʻarma mablagʻlarini boshqarish uchun zarur boʻlgan axborotni va boshqa maʼlumotlarni soʻrash hamda olish; Jamgʻarmaning vaqtincha boʻsh turgan mablagʻlarini tijorat banklarining depozitlariga joylashtirish; Jamgʻarma mablagʻlarining maqsadli yoʻnaltirilishi boʻyicha monitoringni amalga oshirish uchun mustaqil ekspertlar va mutaxassislarni jalb etish; Jamgʻarmadan ajratilgan mablagʻlar maqsadsiz yoki samarasiz foydalanilganligi aniqlangan hollarda soha tashkilotlaridan mablagʻlarni toʻliq qaytarishni talab qilish; tijorat banklarining soha tashkilotlariga ushbu Nizomning 6-bandi uchinchi xatboshisida koʻrsatilgan yoʻnalishlarda berilgan kreditlari boʻyicha Jamgʻarma tomonidan berilgan kafilliklar asosida toʻlangan mablagʻlarni sud tartibida tegishli tashkilotdan Jamgʻarmaga undirib olish. 26. Uyushma quyidagilarga majbur: Jamgʻarma mablagʻlarini soha tashkilotlari tomonidan maqsadli ishlatilishini va oʻz vaqtida qaytarilishini doimiy nazorat qilish; soha tashkilotlarining asosli hisob-kitoblar bilan taqdim qilinadigan Jamgʻarma mablagʻlaridan foydalanish uchun buyurtmalarini koʻrib chiqish; Jamgʻarma mablagʻlari tushumi va mablagʻlardan foydalanish toʻgʻrisidagi hisobotlarni yuritish mazkur Nizomda belgilangan muddatlarda tegishli organlarga taqdim etishga majbur. 27. Uyushma Jamgʻarma mablagʻlarining qonuniy va maqsadli yoʻnaltirilishi, soha tashkilotlarining buyurtmalarini oʻz vaqtida koʻrib chiqilishi, oʻz vaqtida mablagʻlar ajratilishi, shuningdek, Jamgʻarma mablagʻlari boʻyicha buxgalteriya hisobi va hisobotlari tashkil etilishi uchun javobgardir. 28. Soha tashkilotlari quyidagi huquqlarga ega: ushbu Nizomda belgilangan tartibda Jamgʻarmadan mablagʻlar olish uchun buyurtmalar taqdim etish va mablagʻlar olish; tijorat banklaridan ushbu Nizomning 6-bandi uchinchi xatboshisida koʻrsatilgan yoʻnalishlarda kreditlar olishda Jamgʻarmadan kafilliklar olish. 29. Soha tashkilotlari quyidagilarga majbur: Jamgʻarmadan ajratilgan mablagʻlardan, shuningdek Jamgʻarmadan kafilliklar olingan kreditlardan qonuniy va maqsadli foydalanish; Jamgʻarmadan ajratilgan mablagʻlardan, shuningdek Jamgʻarmadan kafilliklar olingan kreditlardan qonuniy va maqsadli foydalanilishi yuzasidan har chorakda Uyushmaga hisobot berish. 30. Soha tashkilotlari mazkur Nizom bilan belgilangan oʻzlariga yuklangan majburiyatlari boʻyicha javobgardirlar. 31. Jamgʻarmaga mablagʻlar tushishi va ulardan foydalanilishi hisobi Uyushma tomonidan alohida yuritiladi va yarim yillik hisobotlar tuziladi. 32. Jamgʻarma mablagʻlaridan maqsadli foydalanilishi ustidan nazorat Uyushma aʼzolarining umumiy yigʻilishi tomonidan, yarim tayyor charmni eksport qilishda undiriladigan yigʻim mablagʻlaridan foydalanish qismi ustidan nazorat esa Oʻzbekiston Respublikasi Moliya vazirligi tomonidan amalga oshiriladi. 33. Uyushmaning ijro etuvchi apparati hisobot davridan keyingi oyning 15-kunigacha Jamgʻarma mablagʻlaridan foydalanishi toʻgʻrisida hisobotni Uyushma aʼzolarining umumiy yigʻilishiga, yarim tayyor charmni eksport qilishda undiriladigan yigʻim mablagʻlaridan foydalanish qismi boʻyicha hisobotni Oʻzbekiston Respublikasi Moliya vazirligiga taqdim etadi. 34. Ushbu Nizom talablari buzilishida aybdor boʻlgan shaxslar qonunchilikda belgilangan tartibda javob beradilar. Bosqichlar Subyektlar Tadbirlar Bajarish muddatlari 1-bosqich Soha tashkilotlari Jamgʻarma mablagʻlaridan foydalanish uchun Uyushmaga buyurtma beradi. Ehtiyojga qarab kelgusi yil uchun joriy yilning 1-oktabrigacha 2-bosqich Uyushma Mazkur Nizomda nazarda tutilgan manbalar va tegishli yoʻnalishlar, shuningdek soha tashkilotlarining buyurtmalariga asosan smeta loyihasini tuzadi va Uyushma aʼzolarining umumiy yigʻilishiga koʻrib chiqish va kelishish uchun kiritadi. Joriy moliya yilining 1-dekabridan kechikmasdan 3-bosqich Uyushma aʼzolarining umumiy yigʻilishi Smeta loyihasini koʻrib chiqadi. Smeta loyihasi kiritilganidan soʻng oʻn ish kuni muddatida 4-bosqich Uyushma boshqaruvi raisi Uyushma aʼzolarining umumiy yigʻilishidan taklif va eʼtirozlar boʻlmaganida smetani tasdiqlaydi. Moliya yilining 25-dekabriga qadar 5-bosqich Uyushma va soha tashkilotlari Jamgʻarmadan mablagʻlar ajratish boʻyicha oʻzaro shartnoma tuzadi. Ehtiyojga qarab moliya yili mobaynida 6-bosqich Uyushma 1. Mazkur Nizomda belgilangan yoʻnalishlarda xarajatlarni amalga oshiradi. 2. Soha tashkilotlari bilan tuzilgan shartnomalarga muvofiq jamgʻarmadan mablagʻlar ajratadi. 1. Ehtiyojga qarab. 2. Shartnoma shartlariga muvofiq 7-bosqich Soha tashkilotlari 1. Jamgʻarma mablagʻlaridan maqsadli foydalanadi. 2. Jamgʻarma mablagʻlaridan foydalanish toʻgʻrisida Uyushmaga hisobot taqdim etadi. 1. Shartnoma shartlariga muvofiq. 2. Har chorakda 8-bosqich Uyushma 1. Jamgʻarma mablagʻlaridan foydalanishi toʻgʻrisida hisobotni Uyushma aʼzolarining umumiy yigʻilishiga taqdim etadi. 2. Yarim tayyor charmni eksport qilishda undiriladigan yigʻim mablagʻlaridan foydalanish qismi boʻyicha hisobotni Oʻzbekiston Respublikasi Moliya vazirligiga taqdim etadi. Har yarim yilda hisobot davridan keyingi oyning 15-kunigacha